KIRJALLINEN KYSYMYS E-0424/00 esittäjä(t): Glyn Ford (PSE) komissiolle. Eläintutkimus ja eläinkokeet.



Virallinen lehti nro 026 E , 26/01/2001 s. 0040 - 0041



KIRJALLINEN KYSYMYS E-0424/00 esittäjä(t): Glyn Ford (PSE) komissiolle (23. helmikuuta 2000) Aihe: Eläintutkimus ja eläinkokeet Miten komissio suhtautuu eläintutkimukseen ja eläinkokeisiin? Mihin toimiin komissio on ryhtynyt eläinkokeiden rajoittamiseksi? Margot Wallströmin komission puolesta antama vastaus (11. huhtikuuta 2000) Kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24 päivänä marraskuuta 1986 annetussa neuvoston direktiivissä 86/609/ETY(1) annetaan säännökset, joita on noudatettava käytettäessä eläimiä tutkimus- ja koetarkoituksissa. Yhteisön tutkimusohjelmien osalta voidaan todeta, että viidennen puiteohjelman (neuvoston päätös 182/1999/EY)(2) 7 artiklassa säädetään, että kaikki viidenteen puiteohjelmaan kuuluva tutkimustoiminta on toteutettava kunnioittaen eettisiä perusperiaatteita, eläinten hyvinvointia koskevat yhteisön lainsäädännön mukaiset vaatimukset mukaan lukien. Erityisohjelman Elämänlaatu ja luonnonvarojen hoitaminen yhteydessä tutkijoiden on sovellettava periaatetta, jonka mukaan eläinkokeet tulisi korvata muilla menetelmillä, niissä olisi käytettävä pienempää määrää eläimiä ja ne olisi tehtävä mahdollisimman hienovaraisesti. Eläinten kärsimyksiä on vältettävä tai rajoitettava ne vähimpään mahdolliseen, ja erityistä huomiota on kiinnitettävä eläinkokeisiin, joissa käytetään ihmisiä lähinnä olevia eläinlajeja. Kaikista eettisiä kysymyksiä herättävistä hankkeista, mukaan luettuna sikiökudosten käyttöä koskevat hankkeet, suoritetaan erityinen eettinen arviointi. Säännösten mukaisiin kokeisiin käytettävien eläinten määrä on noin 9 prosenttia kaikkiin kokeisiin käytettävien eläinten kokonaismäärästä. Tämä voidaan päätellä komission viimeisimmästä kertomuksesta, joka on laadittu direktiivin 86/609/ETY mukaisesti. Jotta säädettyihin kokeisiin käytettävien eläinten määrää voitaisiin vähentää, komissio edistää sellaisten vaihtoehtoisten koemenetelmien käyttöä, joihin tarvitaan joka vähemmän tai ei ollenkaan eläimiä (kokeissa käytetään in vitro- tai tietokonepohjaisia menetelmiä). Komissio perusti vuonna 1991 Euroopan vaihtoehtoisten menetelmien validointikeskuksen (ECVAM), joka on Isprassa sijaitsevan komission yhteisen tutkimuskeskuksen kuluttajien terveyden ja kuluttajansuojan laitoksen yksikkö. ECVAMin tärkeimpänä tehtävänä on sovittaa yhteen kehittyneiden, muiden kuin eläinkokeiden validointi EU:n tasolla, eli määritellä niiden soveltuvuus mainittuun tarkoitukseen sekä luotettavuus. Komissio esitti kuluvan vuoden helmikuussa, että vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY(3) liitteeseen V lisätään ensimmäiset kolme validoitua in vitro -menetelmää. Jäsenvaltiot kannattivat tätä ehdotusta. Näiden menetelmien validointi on merkitty ECVAMin työohjelmaan ja se on suoritettu yhteistyössä jäsenvaltioiden ja Yhdysvaltojen laboratorioiden ja muiden laitosten kanssa. ECVAMin tieteellinen neuvoa-antava komitea on validoinut menetelmät ja asiasta vastaavat komission yksiköt ovat hyväksyneet ne. Tarkoituksena on hyväksyä vielä 10 menetelmää viiden puiteohjelman aikana(19992002). Tämä on ensimmäinen kerta, kun validoituja vaihtoehtoisia menetelmiä on lisätty liitteeseen V. Komissio pitää tätä työtä erittäin tärkeänä ja edistää aktiivisesti näiden menetelmien hyväksymistä OECD:n kokeita koskeviin ohjeisiin, jotta voitaisiin taata menetelmien maailmanlaajuinen soveltaminen. (1) EYVL L 117, 5.5.1987. (2) EYVL L 49, 29.2.1999. (3) EYVL 196, 16.8.1967.